Përdhunimet në Amerikë
Si po përballet SHBA-ja me problemin e sulmeve seksuale
Sulmet seksuale ndodhin në vende në mbarë botën. Lajmet e fundit për përdhunime në grup në Indi dhe të dhunës seksuale në universitetet amerikane e ka risjellë këtë çështje në vëmendje. Korrespondetja e Zërit të Amerikës, Julie Taboh, njofton në lidhje me mënyrat se si amerikanët po përballen me problemin, që nga vetëndërgjegjësimi, aktivizmi në kampuset universitare dhe deri tek inciativat në nivelet më të larta të qeverisë. Lindsay Aramayo është regjistruar në një kurs vetëmbrojtjeje në një kolegj në rrethinat e Uashingtonit. Është e lehtë të mirëkuptosh pse vajzat duan të mësojnë aftësi vetëmbrojtjeje. Sipas një studimi të sapobotuar nga Departamenti i Drejtësisë, gjatë periudhës 1995 dhe 2013, vajzat e moshave 18-24 vjeç kanë pësuar nivelin më të lartë të sulmeve seksuale dhe përdhunimit krahasuar me të gjitha grupmoshat e tjera. Shumë nga këto sulme ndodhin në kolegjet dhe universitetet amerikane. Përkrahësi i masave të sigurisë në kampuset universitare, Daniel Carter, thotë se ndërkohë që vetëmbrojtja është vërtet një element i rëndësishëm i parandalimit të sulmeve seksuale, ajo nuk trajton thelbin e problemit. Kassie Edwards është dakort. Në tetor 2008, ajo u sulmua seksualisht në universitetin e saj në Florida ndërkohë që punonte në bilbiotekë. Znj. Edwards e raportoi sulmin në polici, por autori nuk u kap. Ai përdhunoi edhe tre femra të tjera përpara se të arrestohej për vrasjen e të dashurës së tij. Që kur u sulmua, znj. Edwards ka kontaktuar viktima të tjera përdhunimi. Znj. Edwards ka punuar gjithashtu me administratën e Presidentit Obama që ka filluar një fushatë, , për t’i dhënë fund sulmeve seksuale në kampuset universitare të Amerikës. Njoftimi për fushatën është bërë edhe nga yje të kinemasë, muzikantë dhe politikanë, përfshirë dhe presidentin. Ndërkohë që vazhdon të debatohet çështja e sulmeve seksuale, ekziston shpresa se një ditë gratë dhe vajzat do të munden të ecin pa frikë në rrugët dhe kampuset e Amerikës.